ඉන්දියාවේ බෞද්ධ උරුමය රැක ගැනීමට සහ ධර්ම ප්‍රචාරය සඳහා සුදුසුකම් ඇති භික්ෂු පරපුරක් සෑදියයුතු බව අස්ගිරි පාර්ශවයේ මහ නායක උඩුගම ශ්‍රී බුද්ධරක්ඛිත මහ නාහිමියෝ පැවසූහ.එම කටයුත්තේ දී ඉන්දීය රජයේ සහයෝගය ලබා ගැනීම ද ඉතා වැදගත් බව උන්වහන්සේ ප්‍රකාශ කළහ.අස්ගිරි පාර්ශවයේ මහ නාහිමියෝ එසේ ප්‍රකාශ කෙළේ ඊයේ (02) කොළඹ චාරිකාරාමයේ පැවැති හමුවකට සහභාගි වෙමිණි.දඹදිව බුද්ධගයාවේ සාමණේර පුහුණු ආයතනයක් බිහි කිරීම පිළිබඳව මෙහි දී නායක හිමිවරු ඇතුළු මහා සංඝරත්නය සාකච්ඡා කළහ.ඉන්දීය මහබෝධි සමාගම සහ එහි මහ ලේකම් ආචාර්ය දොඩම්ගොඩ රේවත නාහිමියෝ එරට බෞද්ධ උරුමය රැක ගැනීම සඳහා දරන උත්සාහය අගය කළ යුතු බවද පැවසූ මහ නාහිමියෝ ඉන්දියාව තුළ බෞද්ධ පුනරුදයක් ඇති කරමින් අනගාරික ධර්මපාල තුමා ගෙන ගිය වැඩ සටහන ඉදිරියට ගෙන යා යුතු බවද ප්‍රකාශ කළහ.ඉන්දියාවේ ආන්ද්‍රා ප්‍රදේශයේ බෞද්ධ උත්සවයකට සහභාගි වූ අවස්ථාවක එම ප්‍රදේශයේ ලක්ෂ ගණනක් වූ බෞද්ධයන් තමන්වහන්සේගෙන් ඉල්ලා සිටියේ බෞද්ධ වත්පිළිවෙත් කිරීම සඳහා එම ප්‍රදේශයට භික්ෂූන් වහන්සේලා එවන ලෙස බවද පැවසූහ..